**Familha** : Espaurugalhs **Nom** : Jan Croquet

# Origina :

Biarn, Lanas en particular.

# Description :

Dab los espaurugalhs, qu’entram per definicion dens çò qui no’s pòt descríver : los èstes imaginats entà har paur, entà har vàder l’inquietèr (en particular en l’esperit deus dròlles) que son hòrt mèi eficaç quèn s’acontentan de suggerir. Tot çò qui’s pòt har, qu’es d’analisar com cau quaus son los elements connotatius qui participan a la creacion d’aqueste engüèish.

« Jan », (a còps « Joan »), permèr, qu’es un d’aqueths petits nòms (com Guilhèm o Bernat) qui an hòrt servit en dehòra de l’antroponimia vertadèra: qu’es estat atribuit a mantuns personatges deu corpus popular (lo Jan de Libèra, Jan Petit,

« eròis » de cantas; lo Jan pèc, lo Jan hòu, « eròis » de contes; lo Jan de Rèsta, lo Jan d’Escapa, elements d’expressions convenudas, eca.). Qu’entra tanben en la composicion deu nòm d’uns animaus com lo « Barba-Joan », espècia de gahús, o « lo Joanòt », nòm de l’auchèth aperat « pingouin » en francés. L’utilizacion deu petit nòm aqueste en lo nòm d’un espaurugalh, que hèi vàder de tira la pensada d’un personatge dijà coneishut deus « auts », avent ua istòria sociau o legendària, ua preséncia arquetipica implicita e mau sabuda.

« Croquet », per la sonoritat soa, que comença per connotar lo caishau deu lop o de l’ors, metonimia de totas la malas hèitas deus herumis (lo Joan Croquet que cròca). Lo diminutiu, qui, en principi, e deuré adocir un chic aquesta impression permèra, que jòga de hèit lo ròtle d’ua adequacion a l’univèrs mainadèc, e donc que fonciona un chic de la part invèrsa. L’arradic « cròc » qu’evòca tanben, suu plan onomatopeïc lo brut de quauqu’arren de dur qui’s copa, (lhèu un òs!) e qu’ahor teish l’impression de paur.

# Istòria :

Simin Palay que dit en lo son Diccionari, que Jan Croquet e seré estat preu pas- sat, un deus chafres reservats au borrèu.

# Intertextualitat :

* A còps, la « suggestion » non fonciona pas com esperat : un dròlle de l’escòla mairana que’m disot un jorn « Jan Croquet ? Qu’èra lo hrair de Davy ? » : mauhèit de la mondializacion culturau….
* Utilizacion de l’arradic d’aqueth mòt en uas expressions occitanas (cròca-mil- hòca, cròca-pelat), o francesas : *croque-mitaine*, *croque-mort*, *croque-monsieur*, etc.